યાજ્ઞિક રોડ પર વાહન પાર્કિંગથી સર્જાતી ટ્રાફિક સમસ્યાના ઉકેલ માટે એક સર્વેશ્વર ચોકમાં અને એક જાગનાથ પોલીસ ચોકીથી ટાગોર રોડ જતા ડો.દસ્તુરમાર્ગ પર પે એન્ડ પાર્કિંગ બનાવાયુ છે. છતા હજુ પણ મુખ્ય યાજ્ઞિક રોડ પર વાહન પાર્કિંગ થવાનું ચાલુ જ રહેતા સમસ્યા યથાવત જ રહી છે. ખાસ કરીને એસ્ટ્રોન રોડ, જાગનાથ મંદિર, સર્વેશ્વર ચોકને લાગુ હીરાપન્ના કોમ્પ્લેક્સ અને છેક ઇમ્પિરિયલ હોટલ સુધીનો જે વિસ્તાર છે ત્યાં ટ્રાફિકની સમસ્યા સૌથી વધુ રહે છે. અહીં વાહન પાર્ક ક્યા કરવુ એ માથાના દુ:ખાવારૂપ બની જાય છે. સાતમ-આઠમ કે દિવાળી જેવા તહેવારમાં જો ભૂલે ચુકે પણ આ રોડ પર ચડી ગયા એટલે બબ્બે કિલોમીટર ચક્કાજામમાં ફસાયેલુ રહેવુ પડે છે. મેઇન રોડને લાગુ એપ્રોચ રસ્તા પરથી પણ નીકળી શકાતુ નથી.